Iron Fist (2ος κύκλος)

Ο δεύτερος κύκλος της αμερικανικής διαδικτυακής τηλεοπτικής σειράς *[[Iron Fist (τηλεοπτική σειρά)|Iron Fist]]*, η οποία βασίζεται στον ομώνυμο χαρακτήρα των Marvel Comics, ακολουθεί τον Ντάνι Ραντ/Iron Fist, έναν εμπειρογνώμων στις πολεμικές τέχνες με την ικανότητα να καλεί μία μυστικιστική δύναμη, γνωστή ως «Iron Fist». Τα γεγονότα διαδραματίζονται μέσα στο κινηματογραφικό σύμπαν της Marvel (MCU), αποτελώντας μια συνοχή με ταινίες και άλλες τηλεοπτικές σειρές του franchise. Η παραγωγή του δεύτερου κύκλου έγινε από τη Marvel Television σε συνεργασία με τα ABC Studios. Υπεύθυνος του δεύτερου κύκλου ήταν ο Ρέιβεν Μέτζνερ.

Ο Φιν Τζόουνς πρωταγωνιστεί ως Ραντ/Iron Fist, ο οποίος προστατεύει τη Νέα Υόρκη έπειτα από τα γεγονότα της σειράς *[[The Defenders (τηλεοπτική σειρά)|The Defenders]]*. Οι Τζέσικα Χένγουικ, Τομ Πέλφρι, Τζέσικα Στρόουπ και Σάσα Νταβάν επιστρέφουν στους ρόλους τους από τον πρώτο κύκλο, ενώ στο βασικό καστ προστίθενται η Σιμόν Μίσικ, η οποία επαναλαμβάνει τον ρόλο της από προηγούμενες σειρές της Marvel στο Netflix, και η Άλις Ιβ. Ο δεύτερος κύκλος πήρε το πράσινο φως τον Ιούλιο του 2017, με τον Μέτζνερ να αντικαθιστά τον Σκοτ Μπακ ως υπεύθυνος. Τα γυρίσματα ξεκίνησαν στα τέλη του 2017 στην πόλη της Νέας Υόρκης και ολοκληρώθηκαν τον Μάιο του 2018. Σε αυτό τον κύκλο, η ομάδα επικεντρώθηκε στο να βελτιώσει τις σκηνές μάχης, έπειτα από τις επικρίσεις που δέχτηκαν για αυτές στον πρώτο κύκλο, με τον Κλέιτον Μπάρμπερ να αναλαμβάνει ως συντονιστής, μια δουλειά που είχε και στην ταινία του MCU, *[[Black Panther (ταινία)|Black Panther]]*. Κάθε επεισόδιο παίρνει το όνομά του από τίτλο τεύχους διαφόρων κόμικ στα οποία εμφανίζεται ο Ντάνι Ραντ.

Όλα τα επεισόδια του κύκλου, συνολικά δέκα, κυκλοφόρησαν στις 7 Σεπτεμβρίου 2018. Ο κύκλος έλαβε μικτές κριτικές από τους κριτικούς, αλλά θεωρήθηκε πως ήταν αρκετά βελτιωμένος σε σχέση με τον προηγούμενη κύκλο. Το Netflix ακύρωσε τη σειρά στις 12 Οκτωβρίου 2018.

## Ηθοποιοί και χαρακτήρες

### Βασικοί
*Φιν Τζόουνς ως Ντάνι Ραντ / Iron Fist
*Τζέσικα Χένγουικ ως Κολίν Γουίνγκ
*Τομ Πέλφρι ως Γουόρντ Μίτσαμ
*Τζέσικα Στρόουπ ως Τζόι Μίτσαμ
*Σάσα Νταβάν ως Ντάβος
*Σιμόν Μίσικ ως Μίστι Νάιτ
*Άλις Ιβ ως «Θίροϊντ Μαίρη» Γουόκερ

### Επαναλαμβανόμενοι
* Γκιούλιαν Γιάο Τζοϊέλο ως Μπι Μπι
* Νάταλι Σμιθ ως Μπέθανι
* Τζέισον Λάι ως Ράινο
* Κριστίν Τόι Τζόνσον ως Σέρι Γιανγκ
* Τζέιμς Τσεν ως Σαμ Τσανγκ
* Τζόγουϊν Μαρί Μπάτον ως Τορξ
* Σίντνεϊ Μέι Ντίαζ ως Χεξ
* Φερνάντο Τσίεν ως Τσεν Γου

### Αξιοσημείωτοι γκεστ
* Χένρι Γιακ ως Χάι-Τσιν Γιανγκ
* Χουν Λι ως Λέι Κουνγκ
* Άντριου Πανγκ ως Ντόνι Τσανγκ
* Μάρεϊ Μπάρτλετ ως Πολ Έντμοντς
* Ρομπ Μόργκαν ως Τερκ Μπάρετ

## Επεισόδια

## Παραγωγή
### Ανάπτυξη
Τον Ιανουάριο του 2015, ο Διευθυντής Κανονιστικής Συμμόρφωσης του Netflix, Τεντ Σαράντος, δήλωσε πως η σειρά ήταν «σίγουρα επιλέξιμη στο να συνεχίσει για πολλούς κύκλους» και το Netflix θα κοιτούσε το «πόσο καλά θα απευθυνόταν τόσο στο κοινό της Marvel, αλλά και στο ευρύτερο κοινό» ώστε να καθοριστεί αν θα ήταν κατάλληλο να υπάρξουν επιπρόσθετοι κύκλοι. Τον Ιούλιο του 2015, ο Σαράντος είπε πως κάποιες από τις σειρές των Defenders θα «έχουν επιλεκτικά περισσότερους κύκλους όσο προχωράνε». Ο δεύτερος κύκλος ανακοινώθηκε στη Διεθνή Comic-Con του Σαν Ντιέγκο του 2017, με τον Ρέιβεν Μέτζνερ να αναλαμβάνει ως υπεύθυνος του κύκλου, έναν ρόλο που είχε ο Σκοτ Μπακ στον προηγούμενο κύκλο. Ο επικεφαλής της Marvel Television και εκτελεστικός παραγωγός της σειράς, Τζεφ Λόουμπ, εξήγησε πως η Marvel γνώριζε πως ο Μπακ δε θα ήταν διαθέσιμος για τον επόμενο κύκλο του *Iron Fist* λόγω των υποχρεώσεών του σε μία άλλη σειρά της Marvel, την *[[Inhumans (τηλεοπτική σειρά)|Inhumans]]*, κι έτσι το στούντιο είχε αρχίσει να ψάχνει για αντικαταστάτη. Ο Μέτζνερ έδωσε μια ιδέα για την ιστορία του κύκλου η οποία ενθουσίασε τη Marvel, και ο Λόουμπ συνέκρινε την όλη κατάσταση ως ένας νέος συγγραφέας να αναλαμβάνει μια σειρά κόμικ.

### Σενάριο
Τα γεγονότα του κύκλου ξεκινούν μετά από αυτά της σειράς *[[The Defenders (τηλεοπτική σειρά)|The Defenders]]* και ακολουθούν τον Ραντ να εκπληρώνει την υπόσχεση που έδωσε στον Ματ Μέρντοκ να προστατεύει τη Νέα Υόρκη, μετά τον υποτιθέμενο θάνατό του στο τέλος της μίνι σειράς. Για τον κύκλο, ο Μέτζνερ ήθελε επίσης να εξερευνήσει περισσότερο τη μυθολογία γύρω από την Καν Λαν περνώντας περισσότερο χρόνο εκεί σε σχέση με τον χρόνο που δόθηκε για αυτό στον πρώτο κύκλο. Κάθε επεισόδιο του κύκλου παίρνει το όνομά του από ένα κόμικ από αυτά που εμφανίστηκε ο Ντάνι Ραντ, σε αντίθεση με αυτά του πρώτου κύκλου τα οποία έπαιρναν το όνομά τους από μία κίνηση της πολεμικής τέχνης Shaolin Kung Fu.

Όταν ρωτήθηκε το πώς θα επηρεαστεί ο κύκλος από τις επικρίσεις που δέχθηκε η σειρά κατά τον πρώτο κύκλο, ο Μέτζνερ είπε πως η Marvel του επέτρεψε να πει τη δική του ιστορία παρά να συνεχίσει από αυτήν του πρώτου κύκλου, κι έτσι προσέγγισε το πρότζεκτ ως θαυμαστής των κόμικ και των χαρακτήρων. Περιέγραψε τον δεύτερο κύκλο ως μία «εξέλιξη» του πρώτου. Ο Τζόουνς θεώρησε πως το κοινό θα μπορούσε να συσχετιστεί με τον Ραντ περισσότερο στον δεύτερο κύκλο μετά τη συγκατοίκηση με την κοπέλα του και με το γεγονός πως θα περνούσε λιγότερο χρόνο στη Rand Enterprises. Ο Μέτζνερ περιέγραψε αυτή την προσέγγιση ως «ολιστική», θέλοντας η σειρά να δίνει την αίσθηση πως βρίσκεσαι στους δρόμους της Νέας Υόρκης.

### Κάστινγκ
Οι Φιν Τζόουνς, Τζέσικα Χένγουικ, Τομ Πέλφρι, Τζέσικα Στρόουπ και Σάσα Νταβάν επιστρέφουν για τος ρόλους τους ως Ντάνι Ραντ/Iron fist, Κολίν Γουίνγκ, Γουόρντ Μίτσαμ, Τζόι Μίτσαμ και Ντάβος αντίστοιχα. Μαζί τους στο βασικό καστ προστέθηκε η Άλις Ιβ στον ρόλο της Θίροϊντ Μαίρη από την ταινία *[[Ηλέκτρα (ταινία, 2005)|Ηλέκτρα]]* (2005), η οποία πάντα ενδιαφερόταν για αυτόν τον χαρακτήρα και γνώριζε καλά την ιστορία του από τα κόμικ. Η Ιβ περιέγραψε την εισαγωγή της στον κύκλο ως μία ιστορία προέλευσης η οποία εξερευνά το μυστήριο των πολλαπλών προσωπικοτήτων του χαρακτήρα, ενώ ο Λόουμπ είπε: «Τη συναντούμε σε ένα συγκεκριμένο σημείο της ζωής της κι έπειτα, όσο προχωράμε, οι όροι ανατρέπονται».

Με την ανακοίνωση του κύκλου, αποκαλύφθηκε πως η Σιμόν Μίσικ θα εμφανιζόταν σε αυτόν επαναλαμβάνοντας τον ρόλο της ως Μίστι Νάιτ από προηγούμενες σειρές του MCU στο Netflix. Αυτό επέτρεψε την εξερεύνηση της ομάδας Daughters of the Dragon, την οποία συγκροτούν οι Γουίνγκ και Νάιτ από τα κόμικ. Ο Τζέιμς Τσεν προστέθηκε επίσης στο καστ ως Σαμ Τσανγκ, έναν ρόλο ελαφρώς βασισμένο στον ομώνυμο υποστηρικτικό χαρακτήρα των κόμικ.

### Γυρίσματα
Τα γυρίσματα του κύκλου αναμένονταν να ξεκινήσουν «σύντομα» μετά την ανακοίνωση στη Comic-Con του Σαν Ντιέγκο, με τον ηθοποιό Σάσα Νταβάν να λέει τότε πως «ελπίζουμε να ξεκινήσουν» μέχρι τον Δεκέμβριο του 2017. Μέχρι τις 13 Δεκεμβρίου, τα γυρίσματα ξεκίνησαν στην πόλη της Νέας Υόρκης όπου και ολοκληρώθηκαν στις 10 Μαΐου 2018, με τον Τζόουνς να περιγράφει την όλη διάρκεια ως το τέλος ενός «μεγάλης διάρκειας και απαιτητικού σωματικά επτάμηνου χειμωνιάτικου γυρίσματος». Εκτεταμένο μέρος των γυρισμάτων έλαβαν χώρα στην Τσάιναταουν στο Μανχάταν της Νέας Υόρκης, ενώ ο Νιλς Άλπερτ ήταν ο διευθυντής φωτογραφίας για τον δεύτερο κύκλο.

Ο Κλέιτον Μπάρμπερ ανέλαβε ως ο συντονιστής των σκηνών μάχης του κύκλου, ένας ρόλος που είχε και στην ταινία της Marvel *[[Black Panther (ταινία)|Black Panther]]* (2018), αφού ο χορογράφος των σκηνών μάχης του πρώτου κύκλου επικρίθηκε έντονα για τη δουλειά του. Ο Μπάρμπερ εμπνεύστηκε από «κουνγκ φου παλιάς σχολής», όπως οι δουλειές του Τζάκι Τσαν, και ήθελε να κάνει τις σκηνές μάχης να μοιάζουν με ένα «πανκ ροκ τραγούδι». Ο Μέτζνερ σημείωσε πως ο Τζόουνς είχε μήνες μπροστά του πριν αρχίσουν τα γυρίσματα για να «ακονίσει τις ικανότητές του» για τις σκηνές μάχης και ανέφερε επίσης πως τόσο ο Τζόουνς όσο και το υπόλοιπο καστ, μαζί με τον Μπάρμπερ, «πίεσαν πραγματικά τους εαυτούς τους» για να βγάλουν ένα καλό αποτέλεσμα. Ο Τζόουνς πρόσθεσε πως όλες οι σκηνές μάχης έχουν «μία συναισθηματική χροιά» για να βοηθήσουν στην εξέλιξη της ιστορίας, και δεν έγιναν απλά για να υπάρχουν ως «φοβερές σκηνές μάχης» στη σειρά.

### Μουσική
Ο Ρόμπερτ Λάιντεκερ συνέθεσε τη μουσική του δεύτερου κύκλου.

### Συνδέσεις με Κινηματογραφικό Σύμπαν της Marvel
Η φανταστική χώρα Σοκόβια, η οποία εισήχθη στο MCU στην ταινία *[[Εκδικητές: Η Εποχή του Ultron]]* (2015), αναφέρεται κατά τη διάρκεια του κύκλου ως μέρος του παρελθόντος της Γουόκερ ως μέρος όπου ενεργούσε.

## Προώθηση
Οι Τζόουνς, Χένγουικ, Μίσικ, Ιβ, Λόουμπ, Μέτζνερ και Μπάρμπερ βρέθηκαν στη Διεθνή Comic-Con του Σαν Ντιέγκο του 2018 για να προωθήσουν τον δεύτερο κύκλο. Ο Τσαρλς Πούλιαμ-Μουρ από το *io9* ένιωσε πως το υλικό που προβλήθηκε κατά τη διάρκεια του πάνελ τον άφησε αισιόδοξο για τον κύκλο αφού «Επιτέλους μοιάζει η σειρά *Iron Fist* να έχει ξεδιαλύνει τι αποζητούσε ο κόσμος από αυτήν». Θεώρησε πως τα αποσπάσματα που προβλήθηκαν έδειξαν «πόσο δραστική βελτίωση» υπήρχε στις χορογραφίες των σκηνών μάχης, χάρη εν μέρη στον νέο συντονιστή των σκηνών, Μπάρμπερ. Ένα απόσπασμα το οποίο έδειχνε τον Ραντ να αντιμετωπίζει τον Ντάβος στην Καν Λαν ήταν «βάναυσο και αιματηρό», ενώ ταυτόχρονα «ρευστό και κομψό με έναν τρόπο που έμοιαζε φρέσκο, νέο και *ακριβώς* αυτό που θέλεις από τον *Iron Fist*».

## Κυκλοφορία
Ο δεύτερος κύκλος της σειράς *Iron Fist*, ο οποίος αποτελείται συνολικά από δέκα επεισόδια, κυκλοφόρησε παγκοσμίως στις 7 Σεπτεμβρίου 2018 στην υπηρεσία streaming του Netflix, σε υψηλή ευκρίνεια ανάλυσης 4K (Ultra HD 4K) και σε υψηλής δυναμικής εμβέλειας βίντεο (HDR).

## Κριτικές
Η σελίδα συλλογής κριτικών Rotten Tomatoes δίνει ποσοστό αποδοχής του κύκλου 55%, βασισμένο σε 47 κριτικές. Στο τμήμα ομοφωνίας διαβάζουμε: «Ο δεύτερος κύκλος *Iron Fist* έχει καλύτερες σκηνές δράσης και πιο γρήγορο ρυθμό, αλλά παραμένει κατώτερος από τις άλλες MCU σειρές». Η σελίδα συλλογής κριτικών Metacritic βαθμολόγησε τον κύκλο με 39/100 βασισμένο σε έξι κριτικές, με την ένδειξη «γενικά μη ευνοϊκές κριτικές».

## Παραπομπές


## Εξωτερικοί σύνδεσμοι
* 

Κατηγορία:Κύκλοι του Iron Fist